Brian Mikkelsen (KF), 2000-02-10:
Vi er desværre ved at blive en nation af lønmodtagere i Danmark.
Der er 260.000 selvstændige i Danmark, og vi mister netto 5.000-6.000 om året.
Hvis Danmark som velfærdssamfund skal udvikle sig, er det vigtigt, at vi hele tiden får fremmet generationer, som vil være selvstændige, som vil tage initiativer, som vil være entreprenører og iværksættere. Det var en af årsagerne til, at vi sammen med Venstre tog initiativ til en forespørgselsdebat i 1995, som havde til hensigt at fremme den danske selvstændighedskultur.
Og jeg tror, den debat havde en vis effekt.
Den statusrapport, som man udgav fra Undervisningsministeriet for efteråret 1998, viste jo, at der blev igangsat en række gode initiativer, som skulle fremme selvstændighedskulturen, innovationen, som der stod i den motiverede dagsorden.
Men målet er endnu ikke nået.
I Det Konservative Folkeparti har vi med stigende bekymring set på, at udviklingen i Danmark fortsat går mod færre selvstændige og stadig flere lønmodtagere trods de mange udmærkede initiativer fra Undervisningsministeriets side.
Og undersøgelser viser, at etableringsraten for nye virksomheder i Danmark er lav set i europæisk sammenhæng.
Hvis vi bare tager de sidste 15 år, så er de selvstændiges andel af arbejdsstyrken gået tilbage med 30 pct. i Danmark, som nu er det EU-land med færrest selvstændige erhvervsdrivende, og hvis vi kigger helt tilbage til 1960, så har vi i Danmark mistet 300.000 selvstændige, og sådan kan man blive ved.
På et tidspunkt bliver vi nødt til at sige stop og spørge: Hvad vil vi gøre for, at vi stadig væk har selvstændige erhvervsdrivende tilbage i Danmark?
Der er mange faktorer, der kunne gøre det nemmere at være selvstændig og fremme incitamenterne til at blive selvstændig.
De der evindelige byrder med papirarbejde, som man bliver ved med at snakke om, kunne man jo for alvor gøre noget ved.
Erhvervsbeskatning, alle mulige afgifter og tillæg, man skal betale som selvstændig, er jo grundlæggende ting, man kunne tage fat på.
Men en af de vigtige ting er jo altså at se på, hvordan man i skoleforløbet kunne uddanne folk til at blive selvstændige.
Det handler noget om lærernes motivation, det handler noget om, at de fleste lærere, som man har i dag i folkeskolen, jo kun har en lønmodtagerbaggrund, ingen som helst erfaring har med det private erhvervsliv.
Det samme med de folk, som underviser på ungdomsuddannelserne og senere hen på de videregående uddannelser.
Selvstændigheds- og iværksætterkulturen spiller jo selvfølgelig en central rolle for udviklingen i beskæftigelse og velstand i vores moderne velfærdssamfund.
Hvis vi ikke skal gå i stå, hvis vi skal udvikle samfundet, er det vigtigt, at vi også har den vinkel med i vores velfærdssamfund.
Hvis de her kulturer skal bevares og udvikles,
er det meget vigtigt, at der hele tiden kommer en ny bestand af iværksættere til.
Danmark har gennem en årrække udviklet en lønmodtagerkultur, som på flere måder er hæmmende for iværksætterlysten, og som gør, at ønsket om at starte egen virksomhed er mindre her end i så godt som alle andre europæiske lande.
Vi mener også, at det ville være gavnligt at indføre en række praktiske foranstaltninger såsom gæstelærere, iværksætterbesøg på iværksættervirksomheder, en større mængde praktikpladser hos selvstændige osv. Det vigtigste i dag er, at vi får fastslået, at regeringen nødvendigvis må intensivere og opprioritere indsatsen væsentligt, hvis vi ikke fortsat skal halte bagefter de andre europæiske lande.
Danmark har brug for selvstændighedskultur, iværksætteri og innovation, hvis vi fortsat skal bevare vores velfærd og vores konkurrenceevne.